SA akteur vas ná klopjag by bordeelAltesaam 17 mense, onder wie ŉ akteur in die Suid-Afrikaanse sepie Scandal, sal binnekort in die Springs-landdroshof verskyn op aanklag van mensehandel en seksuele uitbuiting. Kapt. Kay Makhubela, woordvoerder van die polisie, sê die polisie het Dinsdag ŉ klopjag op ŉ bordeel in Springs in die ooste van Gauteng uitgevoer ná ŉ vrou in ŉ klag aan die polisie gesê het sy is teen haar sin by dié bordeel aangehou. “Altesaam 17 mense, tussen 19 en 43 jaar, is in hegtenis geneem. Die vrou wat ŉ klag by die polisie ingedien het, is nou in ŉ plek van veiligheid en ŉ polisieondersoek duur voort,” sê Makhubela. Altesaam 11 van die beskuldigdes is vroue of jong meisies. Dié inhegtenisneming volg kort nadat vyf tienermeisies, wat na bewering as “seksslawe” by ŉ huis in dieselfde omgewing aangehou is, deur die polisie bevry is. Die huis het soos ŉ haarsalon gelyk. ŉ Tienermeisie en die eienaar van die huis is in hegtenis geneem. Volgens Makhubela het die tienermeisie ander na die huis gelok, waarna hulle aangehou is.